Broj: 711-I-422-P-290-19/21-06-19

Zagreb, 19. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Stjepana Kožića, župana Zagrebačke županije,** na 116. sjednici, održanoj 19. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Stjepana Kožića, župana Zagrebačke županije, neće se pokrenuti, s obzirom da iz prikupljenih podataka i dokumentacije povodom prijave zaprimljene 23. rujna 2019.g., u kojoj se navode okolnosti da je dužnosnik dao suglasnost na izmjenu Statuta Razvojne agencije Zagrebačke županije kako bi na mjesto ravnatelja iste bio imenovan Stipe Velić, ne proizlazi da je u postupanju prijavljenog dužnosnika došlo do moguće povrede odredbi ZSSI-a.**

Obrazloženje

Protiv dužnosnika Stjepana Kožića, župana Zagrebačke županije, podnesena je dana 23. rujna 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3247-P-290/19-01-4, povodom koje se vodi predmet broj P-290/19.

U navedenoj prijavi prijavitelj ističe da su se oko osnivanja javne ustanove Razvojne agencije Zagrebačke županije, kao obveze Županije na temelju Zakona o regionalnom razvoju, iz sjednice u sjednicu Skupštine Zagrebačke županije, više od pola godine, lomila koplja između župana Stjepana Kožića i HDZ-a Zagrebačke županije te da se ta točka nekoliko puta skidala sa dnevnog reda. Nadalje, podnositelj navodi da nakon što je župan Kožić, suprotno izbornim rezultatima, gdje je za župana izabran u koaliciji sa SDP-om, a s ciljem opstanka i ostanka na vlasti potpisao koaliciju sa HDZ-om te je Odluka o osnivanju Javne ustanove Razvojne agencije Zagrebačke županije dobila je prolaznu ocjenu krajem rujna prošle godine. Nadalje, podnositelj ističe da su i HDZ i Stjepan Kožić vidjeli na mjestu ravnatelja novoosnovane ustanove priliku za promociju svojih stranaka i svojih stranačkih zaslužnih članova i tko zna što još i da tu interesno stvorena koalicija, već na prvoj prepreci počinje pucati, što je vidljivo iz sjednice u sjednicu Županijske skupštine, a zaiskrilo je pri izboru ravnatelja ustanove Regionalne agencije Zagrebačke županije. Podnositelj navodi da je Stipo Velić, bivši gradonačelnik Dugog Sela koji je nakon gubitka lokalnih izbora zbrinut u Hrvatskim vodama, postao novi ravnatelj Javne ustanove Razvojne agencije Zagrebačke županije, dok mu je protukandidat po mnogima sa boljim referencama nije prošao. Podnositelj ističe da su instaliranju Stipe Velića prethodile čak dvije Odluke o raspisivanju natječaja za ravnatelja i to na 3. i na 5. sjednici Upravnog vijeća jer je netko previdio da Stipo Velić ne ispunjava uvjete za izbor ravnatelja. U međuvremenu je sazvana i 4. sjednica Upravnog vijeća sačinjenog od članova HDZ-a i Stranke Stjepana Kožića na kojoj je promijenjen Statut ustanove koji je donijet netom prije. Podnositelj ističe da je Stipo Velić veterinar te su HDZ-ovi i Kožićevi poslušnici dodali u Statut i „biotehničku struku", a mijenjanje i Pravilnik o organizaciji i sistematizaciji radnih mjesta u Razvojnoj agenciji Zagrebačke županije. Podnositelj navodi da bi bilo zanimljivo znati čime se rukovodilo Upravno vijeće ustanove kad je donosilo izmjene Statuta i spomenutog Pravilnika niti puna dva mjeseca nakon njihovog usvajanja, no da je župan Kožić dao suglasnost na izmjene. Podnositelj ističe kako je jednako zanimljivo, ako ne i više, bilo bi znati koji su to EU projekti u čijoj je pripremi i provedbi sudjelovao Stipo Velić. Podnositelj ističe kako možda županija bude imala sreće pa od 14 novozaposlenih čije je zapošljavanje predviđeno Planom prijema u Razvojnoj agenciji, netko bude znao nešto i o projektima koji se financiraju iz EU fondova. Za početak, bilo bi dobro i da zamjenik ravnatelja bude „struka" a ne „stranka". Podnositelj postavlja pitanja zar to nije kazneno djelo, zloporaba položaja, politička korupcija. Podnositelj navodi da uz suglasnost Stjepana Kožića za ravnatelja postavljena osoba koja nije ispunjavala uvjete za izbor. Podnositelj ističe i kako bi bilo zanimljivo pitati jesu li s tim upoznati i što o tome misle zamjenici: Nadica Žužak i Hrvoje Frankić, kao i voditelji stručnih službi koji su provodili promjene Statuta.

Člankom 3. stavkom 1. točkom 29. ZSSI-a propisano je da su župani i gradonačelnik Grada Zagreba dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Stjepan Kovač bio župan Zagrebačke županije u mandatu 2013.-2017.g. kao i da isti ponovno obnaša navedenu dužnost od 25.5.2017.g. Slijedom navedenog, povodom obnašanja navedene dužnosti, dužnosnik Stjepan Kožić obvezan je postupati sukladno odredbama ZSSI-a.

Člankom 39. stavak 1. propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Povjerenstvo je dužno izvijestiti podnositelja prijave o svojoj odluci.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Povjerenstvo je radi utvrđivanja relevantnih činjenica izvršilo uvid u sudski registar Trgovačkog suda u Zagrebu te je pod MBS: 081200624, OIB: 42575361061, upisana ustanova Razvojna agencija Zagrebačke županije čiji je osnivač Zagrebačka županija te je kao ravnatelj iste upisan Stipo Velić koji zastupa ustanovu pojedinačno i samostalno od 15. svibnja 2019.g.

Isto tako, Povjerenstvo je od Razvojne agencije Zagrebačke županije zatražilo podatke kojim je aktom, kada i na temelju koje procedure izabran za ravnatelja Razvojne agencije Zagrebačke županije gospodin Stipe Velić, je li donošenju Odluke o izboru ravnatelja prethodilo donošenje Odluka o raspisivanju natječaja na 3. i 5. sjednici Upravnog vijeća te ukoliko jest iz kojeg razloga natječaji raspisani po navedenim odlukama nisu provedeni, jesu li navedeni natječaj poništeni i iz kojeg razloga ili je donesena odluka o neizboru kandidata i iz kojeg razloga (neispunjavanje formalnih uvjeta natječaja ili nešto drugo) te je li to odlučio župan Stjepan Kožić, je li na 4. sjednici Upravnog vijeća donesen novi Statut ustanove te ukoliko jest koji je razlog njegovog donošenja i koje su odredbe mijenjane te tko je dao suglasnost za donošenje novog odnosno izmjene postojećeg Statuta i je li se mijenjao i Pravilnik o sistematizaciji radnih mjesta, te na što se konkretno odnosila izmjena.

Razvojna agencija Zagrebačke županije je dopisom KLASA: 023-01/20-28/01, URBROJ: 238/1-171.20-02 od 20. travnja 2020.g. navodeći da je ravnatelj Razvojne agencije Zagrebačke županije gospodin Stipo Velić izabran je i imenovan za ravnatelja Agencije temeljem javnog natječaja za izbor i imenovanje ravnatelja po Odluci o raspisivanju javnog natječaja za izbor i imenovanje ravnatelja/ice Agencije donesenoj na 5. sjednici Upravnog vijeća javne ustanove Razvojna agencija Zagrebačka županija (KLASA: 110-01/19-08/01; URBROJ: 238/1-171-19-01) od 31. siječnja 2019. godine. Napominje se da je ta Odluka donesena na 5. sjednici Upravnog vijeća te da se ista u prilogu dostavlja kao i zapisnik s 5. sjednice Upravnog vijeća. Nadalje, navodi se da je sukladno ovoj Odluci objavljen Javni natječaj za izbor i imenovanje ravnatelja Agencije dana 20. veljače 2019. godine, te se isti također dostavlja u prilogu. Nadalje, navodi se da po Odluci o raspisivanju javnog natječaja za izbor i imenovanje ravnatelja Agencije koji je donesen na 3. sjednici Upravnog vijeća Agencije od 19. prosinca 2018. godine nije bio raspisan Javni natječaj stoga nije niti proveden postupak izbora odnosno neizbora ravnatelja Agencije. Isto tako, navodi se da je na 4. sjednici Upravnog vijeća donesena je Odluka o izmjenama i dopunama Statuta javne ustanove Razvojna agencija Zagrebačke županije (KLASA: 023-01/19-11/01; URBROJ: 238/1-171-19-02) od 14. siječnja 2019. godine te se dostavlja citirana Odluka, Dnevni red 4. sjednice i tekst izmjene Statutrne odredbe. Isto tako, navodi se da se Pravilnik o organizaciji i sistematizaciji radnih mjesta u Razvojnoj agenciji Zagrebačke županije mijenjao na 5. sjednici Upravnog vijeća održanoj 31. siječnja 2019. godine te se dostavlja predmetna Odluka (KLASA: 023-01/19-11/02; URBROJ: 238/1-171-19-02) od 31. siječnja 2019. godine kao i tekst Izmjene i dopune Pravilnika usvojen na 5. sjednici Upravnog vijeća.

Uvidom u dostavljenu dokumentaciju Povjerenstvo je utvrdilo da je 19. prosinca 2018. godine na 3. sjednici Upravnog vijeća Agencije donesena Odluka o raspisivanju javnog natječaja za izbor i imenovanje ravnatelja Agencije, međutim da temeljem iste nije raspisan natječaj za ravnatelja agencije već je to učinjeno temeljem odluke o po Odluci o raspisivanju javnog natječaja za izbor i imenovanje ravnatelja/ice Agencije donesenoj na 5. sjednici Upravnog vijeća javne ustanove Razvojna agencija Zagrebačka županija (KLASA: 110-01/19-08/01; URBROJ: 238/1-171-19-01) od 31. siječnja 2019. godine. Uvidom u zapisnik sa navedene sjednice Povjerenstvo je utvrdilo kako istoj nije prisustvovao dužnosnik Stjepan Kožić niti je isti donio navedenu odluku već se u potpisu iste nalazi predsjednica Upravnog vijeća Agencije.

Nadalje, Povjerenstvo je utvrdilo i kako je na 4. sjednici Upravnog vijeća donesena Odluka o izmjenama i dopunama Statuta javne ustanove Razvojna agencija Zagrebačke županije (KLASA: 023-01/19-11/01; URBROJ: 238/1-171-19-02) od 14. siječnja 2019. godine. Navedenu odluku donijelo je Upravno vijeće Agencije te se potom pristupilo izmjeni Statuta na način da je izmijenjen članak 19. Statuta, odnosno da je uvjetu koji moraju ispunjavati osobe koje se žele imenovati za ravnatelja Agencije pridodano da osoba mora imati završen diplomski sveučilišni studij - magistar/magistra društvene, tehničke ili biotehničke struke ili specijalistički diplomski stručni studij - stručni specijalist/stručna specijalistica društvene, tehničke ili biotehničke struke ili završen studij kojim se stjecala VSS društvene, tehničke ili biotehničke struke. Povjerenstvo je utvrdilo i kako Statut Agencije prije izmjena kao uvjet za imenovanje ravnatelja nije uključivao završen diplomski studij biotehničke struke, već su se isključivo mogli javljati kandidati društvene i tehničke struke.

Nadalje, uvidom u dokumentaciju Povjerenstvo je utvrdilo da su izmjene i dopune Statuta Agencije jednoglasno prihvaćene od strane Upravnog vijeća Agencije na 4. sjednici Upravnog vijeća na kojoj nije bio prisutan dužnosnik Stjepan Kožić. Isto tako Povjerenstvo je utvrdilo kako je u Prijelaznim i završnim odredbama Statut u članku 55. navedeno kako se Statut donosi uz suglasnost Župana, te da stupa na snagu dan nakon objave na oglasnoj ploči Agencije, po dobivenoj suglasnosti Župana. Isto tako iz dostavljene dokumentacije razvidno je da je dana 31. siječnja 2019.g. na 5. sjednici Upravnog vijeća Agencije izmijenio Pravilnik o organizaciji i sistematizaciji radnih mjesta u Razvojnoj agenciji Zagrebačke županije na način da je isti usklađen s izmjenama Statuta.

S obzirom na činjenicu da je Statut Agencije izmijenjen na način da je u isti kao uvjet za imenovanje ravnatelja pridodana biotehnička struka, a da prijavitelj u prijavi upućuje da je upravo izabrani ravnatelj Stipo Velić bio navedene struke Povjerenstvo je od Agencije zatražilo cjelokupnu natječajnu dokumentaciju za izbor ravnatelja Razvojne agencije Zagrebačke županije (prijave na natječaj svih kandidata, zapisnik natječajnog povjerenstva za javni natječaj i odluku o imenovanju ravnatelja) kao i podatak je li u natječajnom postupku na bilo koji način sudjelovao župan Zagrebačke županije Stjepan Kožić te je li isti bio prisutan prilikom donošenja konačne odluke o izboru ravnatelja Razvojne agencije Zagrebačke županije.

Agencija je odgovorila Povjerenstvu dopisom KLASA: 023-01/20-28/01, URBROJ: 238/1-171-20-03 od 9. lipnja 2020.g. navodeći da dužnosnik Stjepan Kožić nije sudjelovao u provođenju postupka za izbor ravnatelja Razvojne agencije Zagrebačke Županije te je dostavljena cjelokupna natječajna dokumentacija.

Iz natječajne dokumentacije razvidno je da se na natječaj za ravnatelja Agencije prijavilo pet kandidata od koji je četvero zadovoljavalo uvjete iz raspisanog Javnog natječaja te su pozvani na razgovor s članovima Upravnog vijeća Agencije te je nakon razgovora kao ravnatelj predložen kandidat Stipo Velić. Odluku o imenovanju potpisala je predsjednica Upravnog vijeća.

U odnosu na struku kandidata Povjerenstvo je uvidom u natječajnu dokumentaciju utvrdilo kako izabrani kandidat Stipo Velić nije bio jedini kandidat biotehničke struke, već je i druga kandidatkinja u postupku također imala završeni studij biotehničke struke.

 Povjerenstvo ističe kako se od svih dužnosnika, očekuje dodatna razina transparentnosti prilikom donošenja odluka s ciljem otklanjanja dojma pogodovanja određenim interesno povezanim osobama. Stoga se u svim situacijama potencijalnog sukoba interesa kao i situacijama u kojima je potrebno otkloniti svaku sumnju da je dužnosnik svoju dužnost i ovlasti koristio za probitak povezane osobe, od istoga očekuje da se izuzme od postupka sudjelovanja u provedbi natječaja u kojem sudjeluje ili se odlučuje o pravima njemu povezane osobe, odnosno da navedenu povezanost deklarira a svoje ovlasti u navedenom postupku delegira na drugu osobu.

 Međutim, Povjerenstvo ističe kako u konkretnom slučaju dužnosnik Stjepan Kožić nije sudjelovao u postupku izbora ravnatelja Razvojne agencije Zagrebačke županije niti je Povjerenstvo utvrdilo povezanost između dužnosnika i izabranog kandidata.

 Naime, Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

 Stoga, činjenica da je kandidat za ravnatelja Agencije član političke stranke s kojom je koalirao dužnosnik, inače nezavisni kandidat, ne upućuje sama po sebi na interesnu povezanost u smislu ZSSI-a.

 Stoga, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Stjepan Kožić, osobna dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana